04298e5daaa649f73005cdfbdb7cabff
Hej Bolius Eksperter  
  
Vores hus er bygget i 1973 og havde fra starten en overdækket terrasse med to faste sider, nemlig en læmur og en mur/væg med faste vinduer mellem stue og overdækket terrasse.  
  
 Ændrer det noget i relation til byggeregler og BBR, at vi har sat glasskydedøre på de to åbne sider?   
  
Arealet er uopvarmet


mvh Jens F A


Hvad betyder det for BBR-status, hvis vi sætter døre i vores overdækkede terrasse?
bolius.dk
2021.17
Kære Jens F A  
  
Ja, hvis du sætter døre i eller på anden måde lukker de åbne sider, ændrer arealet status fra at være en overdækket terrasse til at være en uopvarmet udestue/havestue.   
  
Det betyder at der skal søges byggetilladelse og at arealet tæller med det samlede bebyggede areal og indgår derved i beregningen af bebyggelsesprocenten, som du så kan risikere at overskride.   
Læs mere her: [Bebyggelsesprocent](https://www.bolius.dk/bebyggelsesprocent-18310/)   
  
For at der er tale om en overdækket terrasse skal mindst en side være helt åben, dog er det sådan at hvis bredden af den åbne side ikke er større end en dobbelt havedør - så kan kommunen vurdere arealet som udestue/havestue, og der skal søges byggetilladelse.   
 Læs mere her: [Udestuer](https://www.bolius.dk/udestuer-17563/)   
  
BBR (Bygnings- og boligregistret) skriver i sin arealvejledning blandt andet:  
  
*"En overdækket terrasse er en åben overdækket konstruktion, herunder f.eks. også overdækkede indgangspartier og åbent vindfang.  
 Arealet registreres som en særskilt oplysning i BBR. På åbne sider måles efter tagfladen. Arealet af en overdækket terrasse medregnes ikke i det bebyggede areal. Såfremt terrassen lukkes, skal dette oplyses til BBR, hvorefter arealet vil blive registreret som udestue."*

*"En udestue er en overdækket, lukket konstruktion – typisk af glas – der ikke er godkendt til beboelse og typisk ikke er opvarmet. Udestuer er også kendt under navne som vinterhave m.v. Arealet af en udestue opmåles i plan med færdigt gulv på ydersiden af udestuens ydervægge, men indvendig i udestuen på den eller de sider, der er sammenbygget med en beboelsesbygning."*

 

